次韻郄子中所藏筆几
作者：謝薖
朝代：宋

paragraphs: 聞君文史三冬足，家居未奏三千牘。
明窗棐几靜無塵，筆研清幽真不俗。
小琴承臂筆縱横，章草真行隨所欲。
家藏敝帚将何用，時人尚作千金畜。
此雖奇物君不惜，似把隋珠當魚目。
小童傳觀許見貽，與君杯酒初相屬。
吾詩戱作異香山，唐衢雖見何由哭。
見公真玩爲君賦，銅缽聲終字盈幅。